als_Latn dik_Latn sag_Latn
Batuta, dëshirat, aktivizimi, ndjesia, ushqime, të gjitha në një rrëfim 360 gradë të Ditmar Bicaj për “Sport Ekspres” nga Irani, atje ku luan me kryesuesit e kampionatit iranian
Leonard Trebicka
Shpeshherë flitet për një futbollist. Madje, më shumë për futbollistët e Kombëtares shqiptare, ndërkohë që këtë herë do të flasim për një kampion absolute që mezi e pret edhe një ftesë nga italiani i kuqezinjve De Biazi. Pas katër sezonesh me Skënderbeun dhe katër titujve kampionë që ka mbi shpatulla, Ditmar Bicaj, shtatlarti kryeqytetas ka zgjedhur që e pakta këtë sezon të luajë në Iran, te Traktor skuadër që ndodhet në krye të kampionatit të këtij vendi në 9-të javët e para. Për “Sport Ekspres” Bicaj është rrëfyer gjerë e gjatë, teksa ka folur pa “doreza” duke dhënë këtë intervistë,
- Bicaj më shumë se dy muaj në Iran. Mund të na thoni si ndjeheni?
– Së pari, ju falënderoj për këtë intervistë dhe dua t’i përgjigjem pyetjes së parë së parë se thuajse jam ambientuar, pasi kanë kaluar disa kohë këtu në Iran. Sigurisht që nuk ka qenë e lehtë, ashtu si çdo fillim për çdo lojtar në një skuadër të huaj. Por duhet të them edhe tjetrën që kanë kaluar 9-të javë nga kampionati dhe duhet ta pranoj që ndihem i ambientuar.
- Për herë të parë në një kampionat të huaj. E keni pasur të vështirë të ambientoheni?
– Në fakt, kjo është hera e dytë që unë luaj në një kampionat të huaj, pasi herën e parë në moshën 19-vjeçare kam luajtur në kampionatin bullgar të futbollit. Atje, u aktivizova në Superligën bullgare për një sezon. Gjithsesi kjo eksperiencë në Iran është shumë më ndryshe se ajo bullgare.
- Mund të na flisni diçka në lidhje me Iranin. Cili është qyteti dhe çfarë skuadre është Traktori?
– Irani është një shtet vërtet i madh dhe këtë e them pasi e ndjej sa herë luajmë në ndeshjet në transfertë, ku lëvizjet e skuadrës bëhen vetëm me avion. Personalisht ndodhem në qytetin e Tabrizit në kufi me Azerbajxhanin dhe me Turqinë. Është qytet me 3 milion banorë dhe klima është e njëjtë (bie borë) dhe më pëlqen, pasi më duket sikur jam në qytetin juglindor të Shqipërisë. Klubi i Traktorit është një klub shumë i madh dhe ka shumë tifozë. Më ka bërë përshtypje ngrohtësia e tyre në momentin që firmosa për këtë skuadër.
- Me Skënderbeun katër herë kampion dhe ne Iran ekipi juaj kryeson pas 9-të javëve të para. Mos ndoshta keni tërhequr “këmbën zvarrë” për të qenë në skuadrat që janë në krye?
– Të jesh kampion gjithmonë është bukur. 4 vjet kampion në Korçë kanë qenë vite të mrekullueshme dhe shumë të bukura për mua personalisht. Shpresoj që të var edhe një medalje kampioni në Iran. Si duket e paskam vetë këmbën e mbarë.
- Cilat janë marrëdhëniet tuaja me futbollistët, tifozët, presidentin dhe me kë qëndron më shumë gjatë ditës Bicaj?
-Do të thoja shumë të mira. Njerëzit janë padiskutim shumë miqësorë, gjithashtu edhe kolegët, stafi drejtues dhe presidenti. Ndihem i vlerësuar nga tifozët, sepse më kanë mbështetur shumë.
- Ndodheni në Iran bashkë me bashkëshorten tuaj. Cila ka qenë arsyeja që e keni atje pranë?
– Vetëm fakti që kam Reisën këtu, bashkëshorten time, ma bën edhe më të lehtë qëndrimin tim.
- Keni qenë titullar deri tani në të gjitha ndeshjet dhe sa e vështirë është për ju atje?
– Në fillim në fakt nuk kam qenë titullar në fushën e lojës, pasi nënshkrova për Traktorin vetëm në momentet e fundit. Por, që tani kam fituar vendin e titullarit dhe shpresoj shumë që ta ndihmoj ekipin në objektivat që ka.
-Të flasim pak për ushqimin. I njëjtë është me Shqipërinë? Cili ushqim është më i veçanti në Iran dhe cilin preferoni ju?
-Ushqimi është pak a shumë i njëjtë me Shqipërinë, por ka pak erë aziatike dhe e përdorin shumë orizin, i cili hyn edhe në shijet e mia. Mund të them që dinë të gatuajnë shumë mirë dhe ëmbëlsirat i bëjnë të mira si fqinjët turq.
- Ju ka marrë malli për Shqipërinë, po për Korçën?
– Padiskutim që më ka marrë malli për Shqipërinë, por edhe për Korçën, pasi kalova katër vite të shkëlqyera atje. Sigurisht që duhet të duroj pasi kam zgjedhur të luaj në një shtet të huaj dhe për asnjë nuk është e lehtë.
- Cilat janë objektivat e skuadrës ku luani dhe çfarë niveli ka kampionati iranian?
– Ekipi im ka si objektiv të jetë në tre vendet e para dhe kalimin në grupet e Champions League Aziatike. Kampionati ku luaj të paktën për pesë ekipet e para ka një nivel të lartë, çka e bën të fortë dhe të luftuar deri në fund.
- Tashmë që keni zgjedhur të luani jashtë sa larg kombëtares kuqezi është Bicaj?
– Do të thoja që e ndjej veten shumë afër për të qenë pjesë e Kombëtares sonë, pasi jam në një moshë me pjekurinë e duhur dhe shumë trofe mbi shpatulla. Shpresoj dhe e pres që ftesa të vijë sa më shpejt.
- E prisni një ftesë nga De Biazi dhe çfarë do t’i thoshte Bicaj nga Irani?
– E theksova edhe pak më sipër, që mezi e pres një ftesë, ndërkohë që ajo që duhet t’i them De Biazit është ajo se Bicaj është gati.
- Skënderbeu aktualisht është vetëm 1 pikë larg kreut në mes të një rivalitetit shumë të madh. E keni ndjekur superligën shqiptare?
– E kam ndjekur javë pas jave Superligën shqiptare dhe mund të deklaroj që do të jetë shumë e luftuar deri në javën e fundit për çështjen e titullit kampion. Sigurisht që Skënderbeu është dhe do të jetë në “pole position” dhe për këtë ju garantoj që këtej ku ndodhem.
- Kush ju mungon më shumë nga Skënderbeu, skuadër që luajtët për katër sezone?
– Më shumë nga Skënderbeu më mungojnë Lilaj, Ribaj dhe padiskutim mjeku i skuadrës, Jorgo Pantazi, por edhe trajneri Mirel Josa, që mbi të gjitha është një njeri i shkëlqyer dhe shpesh shkëmbenim batuta humori në greqisht me njëri-tjetrin.
- Cila është kontrata e Bicajt me ekipin iranian dhe keni dëshirë të qëndroni gjatë atje?
– Kontrata këtu ku ndodhem është 1+1, me të drejtë rinovimi, por unë besoj dhe shpresoj që të qëndroj sa më gjatë, pasi ndihem vërtet mirë.
- Keni shënuar një gol deri tani në 9-të javë në Iran. I kënaqur me paraqitjen tuaj?
-Ndihem shumë i kënaqur me formën që po kaloj dhe shpresoj të përsëris të njëjtat suksese siç kam pasur edhe te Skënderbeu.
-Ditët e fundit bashkëshortja juaj Reisa ka publikuar një foto tuajën në facebook, teksa ka thënë që “ia ndryshova flokët djalit” (për ju). E vërtetë?
-(Qesh) Ishte vërtet diçka momentale, por mua më pëlqen gjithmonë që të jem sa më i thjeshtë.
- Shumë humor ka pasur nga ana juaj kur keni qenë te Skënderbeu. Po në Iran ju mungojnë batutat?
– Sigurisht që te Skënderbeu shprehesha më lirshëm, pasi ishim njësoj si një familje e madhe në Korçë. Këtu kam pak pengesë gjuhën, por batutat për Bicajn nuk mungojnë edhe pse janë në anglisht.
- Mund të na thoni ndonjë të veçantë pas dy muajsh qëndrimi atje?
– Irani është një vend me një kulturë ndryshe, por një shtet shumë i sigurt dhe shumë i pasur. Edhe pse paragjykimi për këto shtete ekziston, mund të them që realiteti është krejt ndryshe, pasi unë po jetoj personalisht.
-Së fundi, më mirë në Shqipëri apo në Iran?
-Shqipëria është atdheu im, por për profesionin që unë kam, Irani të afron më shumë.
als_Latn hat_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn